solafskærmende glas
Solafskærmende glas, vinduesglas, som ved gennemfarvning eller belægninger på glasset kan afskærme en større del af strålingen fra Solen end almindeligt glas. Solafskærmende glas anvendes især for at undgå overophedning af fx biler og lokaler. 
Solstrålingen indeholder ud over lys (ca. 50%) også ultraviolet og infrarød stråling, som alle dæmpes af glasset. Energitransmissionen kan derfor ikke reduceres, uden at også lyset dæmpes. 
Glaskombinationer i vinduer beskrives med tal for U/LT/g. dvs. både for varmeisolering (U-værdi), lystransmissionen (LT i %) og den totale energitransmission (g-værdi i %). Gammeldags to-lags glas (2×4 mm) giver en lystransmission på 80% og en energitransmission på g-værdi = 76%, nye energiruder hhv. g=80% og 61% og solafskærmende energiruder ned til hhv. g=30% og 19%.